Herrie oor polisie wat matrieks na afskeid vergesel‘n Skermskoot uit die video. Lt.genl. Nhlanhla Mkhwanazi, waarnemende provinsiale polisiekommissaris in KwaZulu-Natal, het Dinsdag sy stem dik gemaak ná ŉ video die lig gesien het van polisiebeamptes en ŉ polisiepantservoertuig wat ingespan is tydens ŉ paartjie se aankoms by ŉ matriekafskeid. Mkhwanazi het dié voorval, wat glo in Newcastle plaasgevind het, ten sterkste veroordeel. Op die video kan gesien word hoe ŉ pantservoertuig, vermoedelik ŉ Njala, en beamptes geklee in volledige polisieuniform, kompleet met skild en sonbril, ŉ paartjie vergesel met hul aankoms by hul matriekafskeid. Groen rook word vrygestel voor die paartjie uit die voertuig klim en daarna word hulle deur die beamptes in hul openbareorde-polisiedrag na die afskeid vergesel. Mense neem verwoed foto’s en gil van opgewondenheid in die agtergrond. Brig. Jay Naicker, woordvoerder van die polisie, het gesê die video is die afgelope naweek onder die kommissaris se aandag gebring. “Hy het die hoof van die openbareorde-polisie in KwaZulu-Natal opdrag gegee om die voorval met erns te ondersoek,” het Naicker gesê. Die video het sosialemediagebruikers behoorlik warm onder die kraag oor wat bestempel is as ŉ vermorsing van polisiehulpbronne. “Ek is diep ontsteld deur wat ek gesien het. Ek het opdrag gegee dat dié polisiebeamptes wat in die video verskyn, ondersoek word in terme van die dissiplinêre regulasies aangesien hul gedrag nie strook met die reëls en doelstellings van die polisie ingevolge die Grondwet van die land nie. Ek stem saam met die meerderheid bekommerdes op sosiale media dat polisiehulpbronne beter aangewend kan word,” het Mkhwanazi gesê. https://www.facebook.com/lifeinsouthafricbdsa/videos/1062491193924335/